ก.ล.ต.ลงดาบ “พัสธนดนย์ เดชรัตนตระกูล” 6 ปี 3 เดือน ฐานกระทำมิชอบต่อทรัพย์สินของผู้ลงทุน
ก.ล.ต.ลงดาบ “พัสธนดนย์ เดชรัตนตระกูล” 6 ปี 3 เดือน ฐานกระทำมิชอบต่อทรัพย์สินของผู้ลงทุน
10 ก.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งเพิกถอนการให้ความเห็นชอบเป็นผู้แนะนำการลงทุนของ นายพัสธนดนย์ เดชรัตนตระกูล และห้ามเป็นบุคลากรในธุรกิจตลาดทุนเป็นเวลา 6 ปี 3 เดือน กรณีกระทำมิชอบต่อทรัพย์สินของผู้ลงทุน ขณะกระทำผิดในช่วงเดือนกันยายน – ตุลาคม 2560 สังกัดบริษัทหลักทรัพย์เคจีไอ (ประเทศไทย) จำกัด (มหาชน) และขณะกระทำผิดในช่วงเดือนกรกฎาคม 2562 ไม่มีสังกัด
โดย ก.ล.ต. ได้รับเรื่องร้องเรียนจากลูกค้าและตรวจสอบเพิ่มเติมพบว่า ระหว่างเดือนกันยายน 2560 – เดือนกรกฎาคม 2562 นายพัสธนดนย์ได้ชักชวนให้ลูกค้า 2 ราย ซื้อหุ้นที่ออกเสนอขายต่อประชาชนครั้งแรก (IPO) ของหลายบริษัทและชักชวนให้ลงทุนในสัญญาซื้อขายล่วงหน้า และให้ลูกค้าโอนเงินเข้าบัญชีเงินฝากของตนเอง รวมเป็นเงิน 358,000 บาท โดยอ้างว่าได้ฝากหุ้นดังกล่าวไว้ในบัญชีของลูกค้ารายอื่นและบัญชีของบิดาตนเอง แต่นายพัสธนดนย์ไม่ได้ซื้อหุ้นหรือสัญญาซื้อขายล่วงหน้าจริง ทำให้ลูกค้าไม่ได้รับหุ้นและไม่ได้รับเงินคืน
ทั้งนี้ การกระทำของ นายพัสธนดนย์ ข้างต้น เป็นการกระทำมิชอบต่อทรัพย์สินของผู้ลงทุน ซึ่งเป็นการไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน* ก.ล.ต. จึงเพิกถอนการให้ความเห็นชอบเป็นผู้แนะนำการลงทุนตราสารซับซ้อนประเภท 1** และจะรับพิจารณาคำขอความเห็นชอบเป็นบุคลากรในธุรกิจตลาดทุนของนายพัสธนดนย์ เมื่อพ้นระยะเวลา 6 ปี 3 เดือน นับตั้งแต่วันที่ 11 กันยายน 2563
อย่างไรก็ตาม ก.ล.ต. ขอย้ำให้ผู้ลงทุนใช้ความระมัดระวัง อย่าหลงเชื่อการชักชวนของผู้แนะนำการลงทุนที่ให้โอนเงินค่าซื้อหุ้นและสัญญาซื้อขายล่วงหน้าเข้าบัญชีส่วนตัวของผู้แนะนำการลงทุน เพราะอาจเป็นช่องทางให้มีการทุจริตและอาจสูญเสียเงินจำนวนมากได้ ในกรณีการโอนเงินค่าซื้อหุ้นและสัญญาซื้อขายล่วงหน้า ผู้ลงทุนต้องโอนเงินเข้าบัญชีของบริษัทหลักทรัพย์ต้นสังกัดเท่านั้น